Hato, sig-noya, 28
Sẽn sɩng ne dũni naanego, nebã nee Wẽnnaam pãng kãsengã sẽn ka sɛtã nin sẽn ka tõe n yã wã, la b Wẽnnaamlemã sõama, b sã n tags n ges bũmb nins bãmb sẽn maanã.—Rom. 1:20.
Bũmb wʋsg la a Zeova maan tɩ wilgd a nonglmã. Tags-y ãndũniyã yalmã la a neermã yelle. Ãd-sulã milyaar-dãmb n be, tɩ ãd-sull fãa tar ãds milyaar-dãmba. A Zeova naana wĩntoogã me. Wĩntoogã sã n da pa beẽ, ninsaalbã wall bõn-vɩɩs a taabã ra pa na n tõog n vɩɩmd dũniyã zug ye. Bõn-kãensã fãa yaa kaset tɩ Naand n be, la t’a yaa nonglem, n tar pãn-kãseng la yam me. A Zeova sẽn naan tẽngã to-to wã yaa sẽn na yɩl tɩ ninsaalbã la rũmsã tõog n vɩɩmd a zug tɩ yɩ-b noogo. Sɩngrẽ wã, a naana ninsaalbã tɩ b zems zãnga, n maan zĩ-neer n ning-b be, tɩ b tõe n vɩɩmd wakat sẽn kõn sa. (Vẽn. 4:11) Sẽn paase, yaa Wẽnnaam “n kõt bõn-vɩɩlɩ wã fãa rɩɩbo, bala, bãmb nonglmã paada wakat fãa!”—Yɩɩn. 136:25. w15 1/11 3:7, 8
Tẽne, sig-noya, 29
Mam bee ne yãmba.—Mat. 28:20.
Tõnd Rĩmã kõo tõnd tʋʋm-teed buud toor-toore, sẽn na yɩl tɩ d tõog n sõng nebã tɩ b sak n deeg Rĩungã koɛɛgã. D tʋma ne tʋʋm-teed kẽer n wa base, la d ket n tʋmda ne sãnda hal baa rũndã. Tʋʋm-te-kãensã fãa sõnga tõnd tɩ d paas d koe-moonegã minim. Yʋʋmd 1933 soabã, koe-moondbã sɩnga koe-moonegã kart-rãmb tall n moone. Tʋʋm-te-kãngã sõnga neb wʋsg tɩ b sɩng koɛɛgã moonego. B gʋlsa koɛɛg sẽn tik Biiblã koe-moonegã kart zugu. Koe-moonegã kart-rãmbã sõnga koe-moondbã wʋsgo. Wala makre, koe-moondb kẽer da zoeta yãnde. Baa b sẽn da rat n moon koɛɛgã ne b sũur fãa wã, b pa mi b sẽn na n yɛɛlg ye. Koe-moondb sãnda nengẽ, sã n ta zak noore, b rat n togsa kɛlgdã bũmb nins bãmb sẽn mi wã fãa minit a wãn pʋgẽ. Sẽn paase, b ra pa gomd ne bʋgsem ye. La koe-moonegã kart-rãmbã goamã sẽn da yaa koees la vẽenesã, ra sõngda koe-moondbã fãa, tɩ b taasd nebã koɛɛgã tɩ b wʋmd a võore. w15 1/11 5:3-6
Talaato, sig-noya, 30
Pẽg-y [“a Zeova,” MN] yʋʋrã!—Ps. 148:13.
Vɛrse-rãmb wʋsg n wilgd tɩ Wẽnnaam yʋʋrã tara yõodo, la t’a segda ne waoogre. (Yik. 3:15; Yɩɩn. 83:19; Eza. 42:8; Zã 17:6, 26) Sẽn paase, a Zeova vẽnega sẽn gʋls-b Biiblã tɩ b ning a yʋʋrã naoor tusa Biiblã pʋgẽ. (Eze. 38:23) Rẽnd ned sã n lebg Biiblã n pa ning Wẽnnaam yʋʋrã, a paooga a Zeova. Rũndã-rũndã, bũmb nins sẽn wilgd tɩ Biiblã lɛbgdb segd n ninga Wẽnnaam yʋʋrã Biiblã pʋgẽ wã tara paasgo. Traduction du monde nouveau ning sẽn yi yʋʋmd 1984, Wẽnnaam yʋʋrã bee be naoor 7210. La b sẽn lebg n maneg a soab yʋʋmd 2013, naoor a yoob la b ning Wẽnnaam yʋʋrã n paase. Naoor a nu wã bee 1 Sãmwɛll 2:25; 6:3; 10:26; 23:14, 16 pʋgẽ. Bõe n kɩt tɩ b maan woto? B gesa mog-kɩɩngã seb-pindmã pʋsẽ n yã Wẽnnaam yʋʋrã vɛrse-kãens pʋsẽ. Naoor a yoob-n-soabã bee Bʋ-kaoodb 19:18. Yaa b sẽn maag b yĩng n vaees Biibl-kʋdã n kɩt tɩ b bãng tɩ b tog n ninga yʋʋrã vɛrse-kãng pʋgẽ. w15 1/12 2:5, 6
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn